/ মর্মান্তিক হত্যাকাণ্ড\nগোলাপ মুনীর: গেইয়াস জুলিয়াস সিজার (Gaius Julius Ceasar) ছিলেন একজন রোমান সেনানায়ক ও রাষ্ট্রনায়ক। লাতিন ভাষার একজন উল্লেখযোগ্য গদ্যলেখক। রোমান প্রজাতন্ত্রকে রোমান সাম্রাজ্যে ধীরে ধীরে রূপান্তরে তার ভূমিকা ছিল বড়মাপের। তার জন্ম খ্রিষ্টপূর্ব ১০০ অব্দের জুলাইয়ে। নিহত হন খ্রিষ্টপূর্ব ৪৪ অব্দে। নিহত হওয়ার সময় তার পরিচয় ছিল একজন ডিক্টেটর কিংবা একজন কনসাল হিসেবে। এক ষড়যন্ত্রের শিকার হয়ে তিনি নিহত হন। এ ষড়যন্ত্রে লিপ্ত ছিলেন কমপক্ষে ৬০ জন রোমান সিনেটর। এরা নিজেদের বর্ণনা করতেন ‘লিবারেটর’ নামে। তাদের নেতৃত্ব দেন গেইয়াস ক্যাসিয়াস লঙ্গিনাস এবং মার্কাস জুনিয়াস ব্রুটাস। তাদের ছুরির ৩৫টি আঘাতে জুলিয়াস সিজার নিহত হন রোমের পম্পেই থিয়েটারের লাগোয়া একটি স্থানে। সে দিনটি ছিল খ্রিষ্টপূর্ব ৪৪ অব্দের ১৫ মার্চ, যা পরিচিত ওফবং ড়ভ গধৎপয নামে। উল্লেখ ওফবং বলতে প্রাচীন রোমে মার্চ, মে, জুলাই ও অক্টোবর মাসের ১৫ তারিখ ও অন্যান্য মাসের ১৩ তারিখকে বোঝায়।\nখ্রিষ্টপূর্ব ৬০ অব্দে সিজার, ক্র্যাসান ও পম্পেই যৌথভাবে গড়ে তোলেন এক রাজনৈতিক জোট। এই জোট বেশ কয়েক বছর সে দেশে প্রাধান্য বিস্তার করতে সক্ষম হয়। এরা ‘পপুলিস্ট ট্যাকটিকস’ অবলম্বন করে সচেষ্ট হন ক্ষমতা কুক্ষিগত করতে। এর বিরোধিতায় নামেন রোমান সিনেটের কনজারভেটিভ এলিটরা। তাদের মধ্যে ছিলেন ‘ক্যাটো দ্য ইয়ঙ্গার’। তার প্রতি সমর্থন জানান সিসেরো। সিজারের গাউল বিজয় সম্পূর্ণ হয় খ্রিষ্টপূর্ব ৫১ অব্দে। এর ফলে রোমান ভূখণ্ড সম্প্রসারিত হয় ইংলিশ চ্যানেল ও রাইন নদী পর্যন্ত। সিজার হন প্রথম রোমান জেনারেল, যিনি ইংলিশ চ্যানেল ও রাইন অতিক্রম করতে সক্ষম হন। তিনি রাইনের ওপর একটি সেতু নির্মাণ করেন। প্রথম অনুপ্রবেশ করেন ব্রিটেনে।\nএর মাধ্যমে তিনি হয়ে ওঠেন এক অসমান্তরাল সামরিক শক্তি। খ্রিষ্টপূর্ব ৫৩ অব্দে ক্র্যাসাসের মৃত্যুর পর তিনি আবার মিত্রতা গড়ে তোলেন সিনেটের সাথে। গ্যালিক যুদ্ধ শেষ হলে সিনেট সিজারকে আদেশ দেন সামরিক কমান্ড ছেড়ে রোমে ফিরে আসতে। কারণ গভর্নর হিসেবে তার মেয়াদ শেষ হয়ে গেছে। সিজার সে আদেশ প্রত্যাখ্যান করেন। কারণ তিনি মনে করেন, সামরিক বাহিনী ছাড়া রোমে প্রবেশ করলে তাকে হত্যা করা হতে পারে। খ্রিষ্টপূর্ব ৪৯ অব্দে রুবিকন নদী পার হয়ে তিনি এক লেজিয়ন সৈন্য নিয়ে রোমে ফিরে আসেন। উল্লেখ্য, প্রাচীন রোমান বাহিনীতে এক লেজিয়নে থাকত তিন থেকে ছয় হাজার সৈন্য। এর ফলে শুরু হয় গৃহযুদ্ধ। সিজার হয়ে ওঠেন রোমের অপ্রতিদ্বন্দ্বী নেতা। সরকারের ওপর নিয়ন্ত্রণ প্রতিষ্ঠা করে সিজার শুরু করেন এক সামাজিক ও সরকার-সংশ্লিষ্ট সংস্কার। সূচনা করেন জুলিয়ান ক্যালেন্ডার। তিনি প্রজাতন্ত্রের আমলা-ব্যবস্থা কেন্দ্রীভূত করেন। এক সময় নিজেকে ঘোষণা করেন 'dictator in perpetuity'। সোজা কথায় নিজেকে ঘোষণা করেন ‘স্থায়ী ও অবিরাম স্বৈরশাসক’। কিন্তু সমাধান করেননি বিদ্যমান রাজনৈতিক দ্বন্দ্ব। এই দ্বন্দ্বের পথ বেয়েই তাকে প্রাচীন রোমের ক্যালেন্ডার অনুযায়ী খ্রিষ্টপূর্ব ৪৪ অব্দের ১৫ মার্চ লিভারেটর তথা সিনেটরদের একাংশের ষড়যন্ত্রের শিকার হয়ে খুন হতে হয়। সিনেটরদের যে গ্রুপটি তাকে হত্যা করে তার নেতৃত্ব দেন মার্কাস জুনিয়াস ব্রুটাস ও গেইয়াস ক্যাসিয়াস লঙ্গিনাস। সিজারের মৃত্যুর পর আরেক দফা নতুন করে গৃহযুদ্ধ শুরু হয়। ফলে রোমান প্রজাতন্ত্রে সাংবিধানিক সরকার আর কখনোই প্রতিষ্ঠা করা সম্ভব হয়নি। সিজারের দত্তক উত্তরাধিকারী পরবর্তী সময়ে অগাস্টাস নাম নিয়ে একক শক্তিতে পরিণত হলেন। শুরু হলো ‘রোম সাম্রাজ্যের যুগ’।\nসিজারের জীবন ও কর্ম সম্পর্কে সবচেয়ে বেশি জানা যায়, তার সামরিক অভিযান সম্পর্কিত তার নিজের লেখা থেকে। সমসাময়িক অন্যান্য উৎস থেকেও তার সম্পর্কে জানা গেছে। বিশেষ করে রোমের তৎকালীন বাগ্মী রাষ্ট্রনায়ক ও লেখক সিসারোর চিঠিপত্র ও বক্তৃতা থেকে সিজারের জীবনীকার সোয়েটনিয়াস ও প্লুটার্কের লেখা ও স্যালাস্টের ইতিহাস সম্পর্কিত লেখালেখি থেকে সিজার সম্পর্কে জানা যায়।\nতার জীবনীকারদের বর্ণনায় উল্লেখ আছে, সিজার রাজা উপাধি ধারণ করতে পারেন, এ ধারণা থেকে সিজার ও সিনেটরদের মধ্যে দ্বন্দ্ব দেখা দেয়। অনেকের মতে, সিজারের নিহত হওয়ার মুখ্য কারণ এ দ্বন্দ্বে নিহিত, তার রাজনৈতিক প্রতিপক্ষই তাকে হত্যা করেছে। জীবনীকার প্লুটার্ক উল্লেখ করেছেন, এক সময় সিজার সিনেটকে জানান, তার ‘অনার’ বাড়ানোর চেয়ে কমানো প্রয়োজন। কিন্তু তিনি ধারণ করেন Pater Patride (Father of the Fatherland) উপাধি। তৃতীয়বারের মতো তাকে নিয়োগ দেয়া হয় ‘ডিক্টেটর’ হিসেবে। এবং নমিনেশন দেন ৯ মেয়াদের ডিক্টেটর হিসেবে। ফলে তিনি ১০ বছরের জন্য ডিক্টেটরে পরিণত হন। তা ছাড়া তাকে তিন বছরের জন্য দেয়া হয় ‘সেন্সরিয়েল অথরিটি’।\nসিনেট তাকে আখ্যায়িত করে ‘ডিক্টেটর ইন পারপিরিউটি’ বা ‘অবিরাম স্বৈরশাসক’ নামে। রোমান টাকশাল থেকে এক ধরনের মুদ্রা ছাড়া হয়। এ মুদ্রার এক পাশে ছিল তার পরিচয় ও পদবিসহ নাম। অপর পিঠে ছিল দেবী সেরেস ও সিজারের খোদাই করা উপাধি ‘পন্টিফেক্স ম্যাক্সিমাস’।\nখ্রিষ্টপূর্বাব্দ ৪৭-৪৪ সময়ে তিনি পরিকল্পনা নেন তার সমর্থক ১৫০০০ পুরনো সৈনিকদের মধ্যে জমি বিতরণের। তার মৃত্যুর অল্প সময় আগে তিনি বেশ কিছু সংস্কারে হাত দেন। তিনি গড়ে তোলেন একটি পুলিশ বাহিনী। তার ভূমি সংস্কার বাস্তবায়নের জন্য কর্মকর্তা নিয়োগ দেন। আদেশ দেন প্রাচীন নগরী কার্থেজ ও কোরিনথ পুনর্গঠনের। তিনি গোটা রোম সাম্রাজ্যের ল্যাটিন অধিকার সম্প্রসারণ করেন। প্রতিষ্ঠা করেন করব্যবস্থা। প্রবর্তন করেন আগের ব্যবস্থা, যাতে নগরগুলো প্রয়োজনীয় কর আদায়ের ক্ষমতা ফিরে পায়। তার হত্যার ফলে বাধাগ্রস্ত হয় তার মার্স মন্দির নির্মাণ, বড় মাপের থিয়েটার ও আলেক্সান্দ্রিয়ার মতো বড়মাপের লাইব্রেরি তৈরির পরিকল্পনা। তিনি অস্টিয়াকে পরিণত করতে চেয়েছিলেন একটি বড় বন্দরে। পরিকল্পনা ছিল একটি খাল খননের। সামরিকভাবে তিনি বিজয় করতে চেয়েছিলেন ডেসিয়ান ও পার্থিয়ানদের। সেরূপ সামরিক প্রস্তুতিও শুরু করেছিলেন। তার হত্যার অল্প কিছুদিন আগে সিনেট তাকে ‘আজীবন সেন্সর’ ও ‘ফাদার অব দ্য ফাদারল্যান্ড’ ঘোষণা করে। আর ‘কুইন্টিলিস’ মাসের নাম পরিবর্তন করে তার প্রতি সম্মান দেখিয়ে ‘জুলাই’ রাখা হয়। তাকে আরো সম্মান দেয়া হয়েছিল। তিনি হবেন ভবিষ্যতের ‘ডিভাইন মনার্ক’। মুদ্রার পিঠে তার ছবিও মুদ্রিত হয়। সিনেটে তার জন্য দেয়া হয় একটি সোনার চেয়ার। এসব কিছুকেই এখন তার মৃত্যুর কারণ হিসেবে ধরা হয়।\nষড়যন্ত্রকারীরা কখনোই খোলাখুলিভাবে একসাথে বসেননি। মাঝে-মধ্যে এরা একে অন্যের বাড়িতে মিলিত হতেন। সেখানে নানা প্রস্তাব নিয়ে আলোচনা চলত। আলোচনা হতো কোথায় কখন, কিভাবে তাকে হত্যার কাজটি সম্পন্ন করা যায়। কারো পরামর্শ ছিল তাকে হত্যা করা হবে ঝধপৎবফ ডধু-তে, এটি ছিল একটি ফেভারিট প্যাসেজ। আরেকটি ধারণা ছিল কাজটা করা নির্বাচনের সময়, যখন তিনি ব্রিজ পার হয়ে ক্যাম্পাস মার্টিয়াসে যাবেন ম্যাজিস্ট্রেটদের নিয়োগ দিতে। কারো পরিকল্পনা ছিল সেতু থেকে তাকে ফেলে দিয়ে কিংবা সেতুর ওপরই তাকে হত্যা করা। কেউ চেয়েছিলেন তাকে গ্ল্যাডিয়েটর শোর দিনে হত্যা করা। এর একটা সুবিধা ছিল গ্ল্যাডিয়েটর শোতে অস্ত্র দেখতে পেলেও কেউ সন্দেহ করবে না। তবে ষড়যন্ত্রকারীদের বেশির ভাগের অভিমত ছিল তাকে সিনেটে হত্যা করা। কারণ সিনেট অধিবেশনের দিনে শুধু সিনেটরদেরই ভেতরে যেতে দেবে। সেদিন সিনেটরেরা তাদের ড্যাগার আলখেল্লার ভেতরে লুকিয়ে ঢুকে পড়তে পারবেন সহজেই। এ পরিকল্পনাই চূড়ান্ত হলো।\nযেদিন সিনেটে তিনি খুন হন, সেদিন সিজারকে তার চিকিৎসক, বন্ধুরা তার স্ত্রী ক্যালপুর্নিয়া নানা কারণে সিনেটে যেতে মানা করেন। চিকিৎসক বললেন, তার শরীরটা ভালো নয়, তার মধ্যে এক ধরনের তন্দ্রালু ভাব লেগে আছে। তা ছাড়া স্ত্রী ক্যালপুর্নিয়া রাতে যে স্বপ্ন দেখেন, তা তার কাছে ভালো ঠেকছে না। তাই তিনি ১৫ মার্চের সিনেট অধিবেশনে না যাওয়ার জন্য সিজারের ওপর জোরাজুরি করছেন। কিন্তু ব্রুটাস, যিনি সিজারের ঘনিষ্ঠ বন্ধু হিসেবে ভাবা হলেও তিনি ছিলেন ষড়যন্ত্রকারীদের অন্যতম একজন। ব্রুটাস তখন সিজারকে বললেন, ‘একি সিজার, একজন মহিলা কী স্বপ্ন দেখল না দেখল, আর সে জন্য আপনি সিনেটে যাবেন না। কী হয়েছে আপনার? এসব বাদ দিন। চলুন সিনেটে। সিনেটে সবাই আপনার অপেক্ষায়, সেই সকাল থেকে।’ ব্রুটাসের কথামতো সিজার চলে গেলেন সিনেটে।\n১৫ মার্চ, খ্রিষ্টপূর্বাব্দ ৪৪। ষড়যন্ত্রকারীরা গ্ল্যাডিয়েটর খেলার বাস্তব খেলাটি মঞ্চায়ন করে পম্পেইয়ের থিয়েটারে। জুলিয়াস সিজার যখন সিনেটে প্রবেশ করেন, তাকে দেখে সিনেটরেরা তাকে সম্মান জানানোর জন্য উঠে দাঁড়ান। যারা এই হত্যাকাণ্ডের ষড়যন্ত্রের সাথে জড়িত ছিলেন, তারা দাঁড়িয়েছিলেন সিজারের কাছাকাছি। তার ঠিক ডান পাশে এসে দাঁড়ান সিনেটর টিলিয়াস কিম্বার। এই কিম্বারের ভাইকে সিজার নির্বাসনে পাঠিয়েছিলেন। কিম্বার তার ভাইয়ের একটি পিটিশন নিয়ে সিজারের কাছে দেন। অন্যান্য ষড়যন্ত্রকারী তার চার পাশে এসে দাঁড়ান তার সমর্থনে। এ সময় হঠাৎ করে কিম্বার সিজারের ঘাড় ধরে ফেলেন এবং সিজারের জ্যাকেট টেনে খুলে ফেলেন। সিজার তখন চিৎকার করে কিম্বারের উদ্দেশে বলেন : কেন এই সন্ত্রাস? এ সময়ে বাকিরা সবাই তাদের ড্যাগার বের করে ফেলেন। এবং সিজারের ওপর হামলে পড়েন। প্রথমেই সার্ভিলিয়াস কাসকা সিজারের বাম কাঁধে কলার-বোনের ওপরের দিকটায় ছুরি দিয়ে আঘাত করতে চেষ্টা করেন। কিন্তু আশ্চর্যজনকভাবে তার এই আঘাত লক্ষ্যভ্রষ্ট হয়। সিজার দাঁড়িয়ে তা প্রতিরোধের চেষ্টা করেন। হাত দিয়ে ছুরির আঘাত ঠেকাতে সচেষ্ট হন। কাসকা তখন চিৎকার করে নাম ধরে তার ভাইকে সাহায্যের জন্য ডাকেন। তার ভাই ডাক শুনে এসে তার তরবারি সিজারের পাঁজরে ঢুকিয়ে দেন। এক মুহূর্ত পর ক্যাসিয়াস সিজারের মুখ ছুরি দিয়ে বার বার আঘাত করতে থাকেন। এতে তার মুখ ফালি ফালি হয়ে কেটে যায়। ব্রুটাস সিজারের শরীরের এক পাশে ছুরি ঢুকিয়ে দেন। যখন ক্যাসিয়াস মার্কাস সিজারকে মুষ্টাঘাত দিতে চেষ্টা করেন, তখন তা লক্ষ্যভ্রষ্ট হয়ে মার্কাস ব্রুটাসের হাতে লাগে। মিনিউকাসও সিজারকে আঘাত করেন। সবাই মিলে যেন এক সিজারের বিরুদ্ধেই মল্লযুদ্ধ করছিল। এক সময় আঘাতের পর আঘাত পেয়ে তিনি পরে গেলেন পম্পেইয়ের মূর্তির পায়ের নিচে। মনে হচ্ছে, সবাই যেন চেয়েছিলেন এই খুনে অংশ নিতে। ফলে ষড়যন্ত্রকারীদের এমন কেউ বাকি ছিলেন না, যারা তাকে আঘাত করেননি। ছুরির ৩৫টি আঘাতের পর সিজার মারা যান।\nতাকে খুন করার পর ব্রুটাস এগিয়ে এসেছিলেন সেসব সিনেটরের উদ্দেশে কিছু বলতে, যারা এই ষড়যন্ত্রে সংশ্লিষ্ট ছিলেন না। কিন্তু তারা সবাই সিনেট ভবন ছেড়ে ইতোমধ্যেই পালিয়ে যান। ব্রুটাস ও তার সাথীরা এরপর মিছিল করে চলে যান ক্যাপিটুলে। এ সময় নগরবাসীর উদ্দেশে চিৎকার করে বলতে থাকেন : ‘রোমের প্রিয় জনতা, আমরা আবার স্বাধীন!’ সিজারের খুনের কথা শুনে নগরীর লোকজন নিজেদের ঘরে চলে যায়। এই হত্যাকাণ্ডের পর কী ঘটে না ঘটে তা নিয়ে নগরবাসী ছিল শঙ্কিত। ঘটনাস্থলে সিজারের মৃতদেহ পড়েছিল প্রায় ৩ ঘণ্টা। এরপর অন্য কর্মকর্তারা এসে তার লাশ সরিয়ে নেয়।\nএই হত্যাকাণ্ডের পর কী ঘটবে সে উপলব্ধি ছিল না হত্যাকারীদের মধ্যে। সিজারের মৃত্যুর ফলে রোম প্রজাতন্ত্রের দ্রুত অবসান ঘটার অনুঘটক হিসেবে কাজ করেছিল। রোমান মধ্যবিত্ত ও নিম্নবিত্তদের মধ্যে সিজার খুবই জনপ্রিয় ছিলেন। সিনেটরদের একটি অভিজাত গোষ্ঠী সিজারকে হত্যা করায় তারা ক্ষুব্ধ হয়েছিল। এন্টনি ক্রমেই দূরে সরে যাচ্ছিলেন সিজার থেকে। তিনি রোমান জনগণের এই অসন্তোষকে ব্যবহার করে রোমে তার নিয়ন্ত্রণ প্রতিষ্ঠায় সচেষ্ট হন। এ দিকে সিজার তার ভাইপোর ছেলে গেইয়াস অক্টাভিয়ানকে একমাত্র উত্তরাধিকারী ঘোষণা করে গিয়েছিলেন। উইলের মাধ্যমে সিজার তাকে সবকিছু দিয়ে রোমান প্রজাতন্ত্রের সবচেয়ে সম্পদশালী নাগরিক করে তুলেছিলেন।\nসিজারের অন্ত্যেষ্টিক্রিয়ায় জনতা বিক্ষুব্ধ হয়ে ওঠে। অন্ত্যেষ্টিক্রিয়ার জন্য তৈরি মঞ্চ, লাশ পোড়ানোর জন্য সংগৃহীত কাঠ বিক্ষুব্ধ জনতা হামলা চালিয়ে ধ্বংস করে। ফলে অন্ত্যেষ্টিক্রিয়া নিয়ন্ত্রণের বাইরে চলে যায়। জনতা ব্রুটাস ও ক্যাসিয়াসের বাড়িতেও হামলা চালায়। এ ঘটনা লিবারেটরদের গৃহযুদ্ধ স্ফুলিঙ্গ ছড়ায়।\nব্রুটাস ও ক্যাসিয়াসে প্রচুর সৈন্য ছিল গ্রিসে। তাদের দমাতে এন্টনির প্রয়োজন ছিল সৈন্য ও নগদ অর্থ। এরপর মার্ক এন্টনি মিত্রতা গড়ে তোলেন মিসরের রূপকথাতুল্য সম্পদের অধিকারী ক্লিওপেট্রার সাথে, যিনি ছিলেন সিজারের প্রেমিকা। তৃতীয় গৃহযুদ্ধ বাধলে এক পক্ষে থাকেন অক্টাভিয়ান এবং অপর পক্ষে থাকেন এন্টনি ও ক্লিওপেট্রা। শেষ এই যুদ্ধে দ্বিতীয় পক্ষের পরাজয় হয়। এর ফলে অক্টাভিয়ানের ক্ষমতায় আরোহণ স্থায়ী হয়। তিনি হলেন রোমান সাম্রাজ্যের প্রথম সম্রাট এবং তিনি তখন নাম ধারণ করেন সিজার অগাস্টাস। এই নাম ধারণ তার মর্যাদা দেবত্বে পর্যায়ে ওঠে।\nমৃত্যুর আগে জুলিয়াস সিজার প্রস্তুতি নিচ্ছিলেন পার্থিয়া, ককেশাস এবং সিথিয়া দখল করে পূর্ব ইউরোপ দিয়ে জার্মানিয়া ফিরে আসার জন্য। তার মৃত্যুর কারণে তা আর সম্ভব হয়নি। তার উত্তরসূরিরা অভিযান চালিয়েছিলেন পার্থিয়া ও জার্মানিয়া বিজয়ের জন্য। কিন্তু তাতে কোনো স্থায়ী ফলোদয় ঘটেনি। জুলিয়াস সিজার ছিলেন প্রথম রোমান, যিনি সরকারিভাবে দেবত্ব লাভ করেছিলেন। তাকে মরণোত্তর Divus Lulilus অথবা Divus Julim (the devine Julius) ঘোষণা করা হয় রোমান সিনেটের এক ডিক্রির মাধ্যমে। এই ডিক্রি জারি করা হয় তার মৃত্যুর পর খ্রিষ্টপূর্ব ৪২ অব্দের ১ জানুয়ারি। তার মৃত্যুর অল্প কিছুদিন আগে অক্টাভিয়ান ও মার্ক এন্টনি উভয়েই ডিভিয়াস লুলিয়াস সংস্কৃতি ঊর্ধ্বে তুলে ধরেন। এন্টনির মৃত্যুর পর অক্টাভিয়ান ধারণ করেন Divi Filius (son of God) উপাধি।


যমুনা টেলিভিশনের মুখোমুখি মির্জা ফখরুল যমুনা টেলিভিশনের মুখোমুখি মির্জা ফখরুল\nযমুনা টেলিভিশনের মুখোমুখি মির্জা ফখরুল\nজাতীয় | 5th May, 2022 8:59 pm\nমির্জা ফখরুল ইসলাম আলমগীর। জন্ম ২৬ জানুয়ারি ১৯৪৮ সালে। সাম্প্রতিক কালের একজন আপাদমস্তক রাজনীতিবিদ। ১৯৭২ সালে শিক্ষা ক্যাডারে ঢাকা কলেজে অর্থনীতি বিভাগে যোগদান করেন। পরবর্তীতে বেশ কয়েকটি সরকারি কলেজে অধ্যাপনার পাশাপাশি অন্যান্য সরকারি দায়িত্বও পালন করেন তিনি। ১৯৮৬ সালে পৌরসভা নির্বাচনকে সামনে রেখে মির্জা ফখরুল ঠাকুরগাঁও সরকারি কলেজে অর্থনীতির অধ্যাপক থাকাকালীন শিক্ষকতা পেশা থেকে অব্যাহতি নেন এবং সক্রিয়ভাবে রাজনীতিতে প্রবেশ করেন। ১৯৮৮ সালের ঠাকুরগাঁও পৌরসভার চেয়ারম্যান নির্বাচিত হন। এরশাদবিরোধী আন্দোলনে মির্জা ফখরুল, বাংলাদেশ জাতীয়তাবাদী দল-বিএনপিতে যোগ দেন। ১৯৯২ সালে বিএনপির ঠাকুরগাঁও জেলা শাখার সভাপতির পাশাপাশি দায়িত্ব নেন জাতীয়তাবাদী কৃষকদলের সহ-সভাপতির। এর আগে মির্জা ফখরুল ইসলাম আলমগীর ঢাকা বিশ্ববিদ্যালয়ের তৎকালীন পূর্ব পাকিস্তান ছাত্র ইউনিয়নের সদস্য হিসেবে সক্রিয় ছাত্র রাজনীতির সাথে জড়িত ছিলেন। এসএম হল শাখার সাধারণ সম্পাদক নির্বাচিত হওয়ার পাশাপাশি, ১৯৬৯-এর গণঅভ্যুত্থানের সময়ে তিনি সংগঠনটির ঢাবি শাখার সভাপতি ছিলেন। কৃষি মন্ত্রণালয় এবং বেসামরিক বিমান পরিবহন ও পর্যটন মন্ত্রণালয়ের প্রতিমন্ত্রী হিসেবেও দায়িত্ব পালন করেছেন। ২০০৯ সালের ডিসেম্বরে বিএনপির ৫ম জাতীয় সম্মেলনে মির্জা ফখরুল বিএনপির সিনিয়র যুগ্ম মহাসচিব পদে নির্বাচিত হন। ২০১১ সালের ২০ মার্চ থেকে ভারপ্রাপ্ত মহাসচিব এবং ২০১৬ সালের ১৯ মার্চ দলটির ষষ্ঠ জাতীয় সম্মেলনে মির্জা ফখরুল মহাসচিব হিসেবে নির্বাচিত হন। সেই থেকে দলটির গুরুত্বপূর্ণ দায়িত্ব পালন করে আসছেন তিনি। অসংখ্য মামলার আসামি হওয়ার পাশাপাশি কারাবরণও করতে হয়েছে তাকে।\nসমকালীন রাজনীতি, ভবিষ্যতের কর্মপন্থা, বিএনপির ভাবনা, আন্দোলন নিয়ে যমুনা টেলিভিশনের সাথে কথা বলেছেন বিএনপি মহাসচিব মির্জা ফখরুল ইসলাম আলমগীর। সিনিয়র রিপোর্টার সাইফুদ্দিন রবিনের নেয়া সেই সাক্ষাৎকারে উঠে এসেছে রাজনীতির জটিল সমীকরণ আর পূর্ব-পশ্চিমের ভাবনাসহ অনেক গুরুত্বপূর্ণ প্রসঙ্গ। আলাপের নানান তথ্য আর বিশ্লেষণের খানিকটা থাকলো এই আয়োজনে।\nযমুনা নিউজ: শুরু করি, বর্তমান প্রেক্ষাপটে বিএনপির মূল লক্ষ্য জানতে চেয়ে…\nমির্জা ফখরুল: বিএনপির মূল লক্ষ্য গণতন্ত্র পুনরুদ্ধার। সরকার সবদিক থেকেই ব্যর্থ। দেশ পরিচালনায় ব্যর্থ। সংবিধানের মূল চরিত্র বদলে ফেলে মূল ক্ষতিটা করেছে সরকার। বাংলাদেশের সংবিধানের সংশোধনী অনুসারে নির্বাচনের আগে ৩ মাসের জন্য ক্ষমতা গ্রহণ করতো নির্দলীয় নিরপেক্ষ তত্ত্বাবধায়ক সরকার। কিন্তু বিচারপতি খায়রুল হক সাহেব ক্ষতিটা করলেন। ২০১১ সালে ১৩তম সংশোধনী অর্থাৎ তত্ত্বাবধায়ক সরকার ব্যবস্থাকে অসাংবিধানিক এবং বাতিল বলে ঘোষণা করলো।\nযমুনা নিউজ: নির্বাচন ব্যবস্থাকে ঘিরেই কি সংকট?\nমির্জা ফখরুল: সেই সংকটতো স্পষ্ট। দেশের নির্বাচন প্রক্রিয়া ব্যর্থ হয়েছে। নির্বাচন পরিচালনা অকার্যকর একটা ব্যবস্থা হয়েছে। যা ঢেলে সাজিয়ে নতুন ব্যবস্থায় যেতে হবে। সেটার জন্য তত্ত্বাবধায়ক বা আপনারা যদি বলেন, নিরপেক্ষ নির্দলীয় সরকার- তার হাতেই ক্ষমতা হস্তান্তর করতে হবে। তারাই নতুন করে নিরপেক্ষ নির্বাচন কমিশন গঠন করবে। যাদের পরিচালনায় নির্বাচন হবে এবং সকল দলের অংশগ্রহণের মাধ্যমে হবে। সেজন্য সরকারের পতনই মূল লক্ষ্য, মূল বিষয়।\nযমুনা নিউজ: সরকারপক্ষ শক্তিশালী বিরোধী দল নেই বলছে।\nমির্জা ফখরুল: আছে, শক্তভাবেই আছে। বিরোধী দল আছে বলেই এতো কথা বলছে। ২৪ ঘণ্টাই তারা বিএনপির কথা বলছে। দুঃস্বপ্নে, ঘুমে, জাগরণে সবসময়ই বিএনপি নিয়ে বলছে।\nযমুনা নিউজ: সরকার পতনের লক্ষ্যেই কি বিএনপির আন্দোলন?\nমির্জা ফখরুল: সরকার পতনে আমরা আন্দোলনের চেষ্টা করছি। আন্দোলন হবে ইনশাআল্লাহ। সমস্ত রাজনৈতিক দলগুলোকে নিয়েই আন্দোলন হবে।\nযমুনা নিউজ: সেই আন্দোলনের জন্য আপনি বা আপনার দল বিএনপি, সব দল ও মতের প্রতি অনেকদিন ধরেই জাতীয় ঐক্যের আহ্বান জানাচ্ছেন। সমমনা সব পক্ষ কি কোনো ঐক্য বা একক ফ্রন্টের মত হবে। যেমন, ২০ দলীয় জোট বা জাতীয় ঐক্যফ্রন্ট?\nমির্জা ফখরুল: সেটা নাও হতে পারে। ২০ দল, ঐক্যফ্রন্ট মুখ্য নয়; মুখ্য হচ্ছে আন্দোলন। সরকার পতনের আন্দোলন। সেটার জন্য রাজনৈতিকদলগুলো যুগপৎ আন্দোলনের কথা ভাবছে। আন্দোলনের জন্য নির্দিষ্ট ফ্রন্ট বা ঐক্য কিংবা ফরম্যাটটা কি হবে একসঙ্গে সবাই বসে এখনো সিদ্ধান্ত হয়নি। তবে, শুরুটা সকলে যুগপৎভাবে করবো বলেই আশা। নির্বাচনকালীন সরকারব্যবস্থা পরিবর্তন ও সরকার পতনের দাবিতে একমত বেশিরভাগ রাজনৈতিকদলই।\nযমুনা নিউজ: অর্থাৎ এক দাবি, কিন্তু আলাদা প্ল্যাটফর্মে আন্দোলন?\nমির্জা ফখরুল: হুম, অনেকটা তাই। এখনও সব দল নিয়ে বসে চূড়ান্ত সিদ্ধান্ত হয়নি, তবে আশা করছি সেটি হবার সম্ভাবনাই বেশি। সেই লক্ষ্যেই কাজ করছি।\nযমুনা নিউজ: গণঅধিকার পরিষদের ইফতারে বিএনপি, কিংবা গণফোরামের ইফতারে জাসদের একটি অংশ- রমজানে ইফতার অনুষ্ঠানগুলোতে কি একধরনের মেরুকরণ হয়েছে?\nমির্জা ফখরুল: ইফতারে একধরনের পোলারাইজেশন হয়েছে। জনগণের কাছেও একটা বার্তা গেছে বলে মনে করি। আর সেটা হলো সরকারের দুঃশাসনের বিরুদ্ধে সব রাজনৈতিকদল যে একটা ঐক্যপ্রক্রিয়ায় কিংবা মতৈক্যে আছে সেটা মানুষ দেখতে পারছে।\nযমুনা নিউজ: শোনা যাচ্ছে, নাগরিক ঐক্য ও গণঅধিকার পরিষদসহ কয়েকটি রাজনৈতিক দলের জোট গঠনের সম্ভাবনার কথাও।\nমির্জা ফখরুল: সেটা হতেই পারে। যারা সরকারের বিপক্ষে গণতন্ত্র ফিরিয়ে আনতে কাজ করবে তাদের সঙ্গেই আমরা একসাথে থাকবো, এটাতো আগেরই ঘোষণা। এখনও তাই, আশা করি সেটা হলেও আমরা একসাথেই চলবো।\nযমুনা নিউজ: ঐক্য প্রক্রিয়ায় বিভিন্ন দলের সঙ্গে আলোচনায় ফিজিক্যাল মুভমেন্ট হচ্ছে নাকি শুধু উদাত্ত আহ্বান?\nমির্জা ফখরুল: পোলরাইজেশন বা মেরুকরণের জন্য হচ্ছে, খুব ভালোভাবে হচ্ছে। আর পোলারাইজেশন পরিবর্তনশীল। বিরোধীদলের মুভমেন্ট কেমন হবে তার জন্য অপেক্ষা করতে হবে।\nযমুনা নিউজ: ঐক্য প্রক্রিয়া শেষে চূড়ান্ত আন্দোলনের কর্মসূচি কি হবে? গত ৭ বছর কর্মসূচিতে ব্যাপক পরিবর্তন এনেছে বিএনপি। শান্তিপূর্ণ কর্মসূচি পালন করছে। গণঅনশন, মানবন্ধন, সভা সমাবেশ কিংবা স্মারকলিপি প্রদানের মত কর্মসূচি। ভবিষ্যতে?\nমির্জা ফখরুল: কর্মসূচির মূল লক্ষ্য জনগণকে সম্পৃক্ত করা। এতদিন যে কাজগুলো করেছি, তা সচেতনভাবেই করেছি। সরকার পতনের জন্য জনগণ রাস্তায় নেমে আসলে গণঅভ্যুত্থানের মতো সৃষ্টি হবে।\nযমুনা নিউজ: জনগণ কি রাস্তায় নামবে?\nমির্জা ফখরুল: বিএনপির কর্মসূচির দিকে দেখুন। মানুষ বাড়ছে। রাজপথের আন্দোলনে জনগণকে সম্পৃক্ত করতে চাই। জনমত তৈরি হয়েছে ইতোমধ্যে। মানুষ প্রতিবাদ করছে। এই যে আপনাদের টিভিতেই দেখা যায়, যখন নিত্যপণ্যের দাম নিয়ে সাধারণ মানুষের প্রতিক্রিয়া নিচ্ছেন, কি বলেন তারা? ক্ষুব্ধ, বিরক্ত, ঘৃণা প্রকাশ করেন দ্বিধাহীনভাবে সরকারের বিরুদ্ধে। সাহস তৈরি হচ্ছে। জনগণকে রাস্তায় নামিয়ে আনার চেষ্টা করছি, নামিয়ে আনতে চাই, সেটাই লক্ষ্য।\nযমুনা নিউজ: হরতাল-অবরোধের মত কর্মসূচি?\nমির্জা ফখরুল: হরতাল-অবরোধ এগুলো এখন আমরা চিন্তা করছি না। এটা যে সবসময় সফল হয়, তাও না। অতীত অভিজ্ঞতায় দেখেছি। গতি-প্রকৃতিই বলে দিবে, কর্মসূচি বা ধরন-প্রকার কি কি হবে। টাইপ কি আসবে। সেটা আন্দোলন বলে দিবে।\nযমুনা নিউজ: ঈদের পরে আন্দোলন, অমুক সময়ে আন্দোলন… এমন কোনো নির্দিষ্ট পরিকল্পনা বা ঘোষণা…\nমির্জা ফখরুল: না না না। দেখুন, আমি কোনো টাইম ফ্রেম-সময়সীমা বাধার পক্ষে নই। আমি এটাতে বিশ্বাসই করি না। আন্দোলন গড়ে উঠবে জনগণের মধ্য দিয়ে। মানুষের নড়াচড়ার মধ্য দিয়ে। আন্দোলন মানে কি? আন্দোলন। নড়াচড়া… আস্তে আস্তে জেগে উঠবে জনগণের মধ্য দিয়ে। তাই না, সেটাতো কর্মকাণ্ড বলে দিবে, সময়ই বলে দিবে।\nযমুনা নিউজ: আপনারা বলছেন অতীতে ৩৫ লাখ নেতাকর্মীর বিরুদ্ধে মামলা হয়েছে। আবার আন্দোলন দমনে নতুন করে মামলা-গ্রেফতার…\nমির্জা ফখরুল: পুরনো কিংবা নতুন মামলা আর গ্রেফতার নিয়ে এখন আর কোনো আতঙ্ক নেই। সেটা এখন সহজ। মামলা বা গ্রেফতার-নতুন বিষয় নয়। দিবে, আন্দোলনতো থেমে থাকবে না।\nযমুনা নিউজ: সাংগঠনিক অবস্থা?\nমির্জা ফখরুল: সাংগঠনিক শক্ত অবস্থানে আছি। আগের চেয়ে শক্তিশালী আমরা। দেশজুড়ে কমিটি, সম্মেলন হয়েছে, হচ্ছে। আমি নিজেও কয়েকটি সম্মেলনে যোগ দিয়েছি। আগের চাইতে অনেক বেশি শক্তিশালী বিএনপি।\nযমুনা নিউজ: আপনাদের চাপে রাখতে সরকার কোনো কৌশল নিতে পারে?\nমির্জা ফখরুল: এটা সব সরকারই করে। স্যাবোটাজ, জনগণকে বিভ্রান্ত করতে নানা কিছু করে। বিএনপিকে এবং বিরোধী ঐক্য ভাঙ্গতে সরকার নানান কূটকৌশলের আশ্রয় নিতে পারে। জনগণকে বিভ্রান্ত করাও সরকারের এক ধরনের ষড়যন্ত্র। আর বিএনপিকে ভাঙ্গার চেষ্টা আগেও হয়েছে। কিন্তু আমি বরাবরই বলছি, বিএনপি ফিনিক্স পাখির মত। জেগে উঠে মৃতগুহা থেকে। ছাই থেকেই আবার নতুন করে জন্ম নেয়। যুগ যুগ ধরে নবোদ্যমে পুনর্জন্মের প্রতীক।\nযমুনা নিউজ: জামায়াতে ইসলামীর সঙ্গে বিএনপির সম্পর্ক কী?\nমির্জা ফখরুল: দেখুন আমি পরিষ্কারভাবে বলি, প্রথম হচ্ছে জামায়াতে ইসলামীর এখন নিবন্ধন নেই। দ্বিতীয়ত, বিএনপির সাথে আদর্শিক কোনো সম্পর্ক নেই। যদিও জামায়াত ২০ দলীয় জোটে ছিল, এখনও আছে। তাদের সিদ্ধান্ত তারা নিবে, আর আমরাও কীভাবে সামনের দিকে এগুতে চাই, সেই সিদ্ধান্ত নিবো। জামায়াত সবসময় রাজনীতিতে ছিল। ৬৯ এর গণঅভ্যুত্থান, ৯০ এর আন্দোলন, আওয়ামী লীগের সঙ্গে আন্দোলন করেছে। সাইডলাইন থেকে আন্দোলনে ছিল। আমরাও চাই, সবাই সবার জায়গা থেকে আন্দোলন করবে। সেটা দেশের জন্য ভালো হবে। এখনও তাদের সিদ্ধান্ত তারা নিবে। একটু অপেক্ষা করুন। কিছুদিনের মধ্যে আরও পরিষ্কার হবে। পোলারাইজেশন বা মেরুকরণ সম্পূর্ণ হবে। কিছুদিনের মধ্যে মেরুকরণ আরও স্পষ্ট ও পরিষ্কার হবে।\nযমুনা নিউজ: সমালোচনা করতে গিয়ে প্রধানমন্ত্রীও প্রশ্ন তুলেছেন, বিএনপির নেতৃত্বে কে? আপনাদের ঐক্যের বেলায় নেতৃত্ব কে দিবে?\nমির্জা ফখরুল: বিএনপির নেতৃত্ব নিয়ে কোনো দ্বিধা নেই। দলের ভারপ্রাপ্ত চেয়ারম্যান তারেক রহমানই বিএনপির নেতৃত্বে। তিনিই আমাদের নেতা। সেটা পুরোপুরি দৃশ্যমান। আপনারা দেখছেন, আমাদের দলের অনুষ্ঠানগুলোতে। হি ইজ দ্য লিডার। সেটা বলার আর কোনো অপেক্ষা রাখে না। খালেদা জিয়া, তারেক রহমান-জিয়া পরিবারের নেতৃত্বেই বিএনপি। আর ঐক্যবদ্ধ আন্দোলনে একক নেতৃত্বের সম্ভাবনা খুব কম। বিভিন্ন রাজনৈতিক দল কিংবা জোট আছে। তাদের আলাদা আলাদা নেতা আছে ।\nযমুনা নিউজ: বিএনপি চেয়ারপার্সন খালেদা জিয়াকে নিয়ে দল কী ভাবছে?\nমির্জা ফখরুল: ম্যাডামকে মুক্ত করতে হবে। বের করে আনতে হবে। গণতন্ত্র পুনরুদ্ধারের একটা অংশই খালেদা জিয়ার মুক্তি। গণতন্ত্রের আন্দোলন মানেই খালেদা জিয়ার মুক্তির আন্দোলন। আমরাতো তাকে গণতন্ত্রের মাতা বলছি।\nযমুনা নিউজ: আগামী নির্বাচন ঘিরে আন্তর্জাতিক বিশ্বের ভূমিকা কী?\nমির্জা ফখরুল: পশ্চিমা বিশ্ব সিরিয়াসলি কনসার্ন বাংলাদেশের নির্বাচনের বিষয়ে। নিঃসন্দেহে গণতান্ত্রিক বিশ্ব চাইবে বাংলাদেশে স্বচ্ছ নির্বাচন হোক। সেই চাওয়াটাই গণতান্ত্রিক আন্দোলনকে আরও বেশি শক্তিশালী ও বেগবান করবে।\nযমুনা নিউজ: র‍্যাবের বিরুদ্ধে মার্কিন নিষেধাজ্ঞা কিংবা মানবাধিকার রিপোর্ট কোনো প্রভাব ফেলবে?\nমির্জা ফখরুল: মার্কিন নিষেধাজ্ঞা গোটা রাজনীতিতে প্রভাব ফেলেছে। এটার জন্য দায়ী সরকার। নিজেদের স্বার্থে তারা আইনশৃঙ্খলা রক্ষাকারী বাহিনীকে ব্যবহার করেছে। ভবিষ্যৎ নির্বাচনেও এটা বড় রকমের প্রভাব ফেলবে। সেটা জনগণের মতামত ও সিদ্ধান্ত নেয়ার ক্ষেত্রে প্রভাব ফেলবে।\nযমুনা নিউজ: আন্তর্জাতিক তোড়জোড় বিএনপির জন্য কোনো আশাব্যঞ্জক কিছু? অতীতে তারানকোর মধ্যস্থতায় বৈঠকওতো হয়েছিল?\nমির্জা ফখরুল: ২০১৪ নির্বাচনকে ঘিরে জাতিসংঘ মহাসচিবের বিশেষ দূত তারনকোর সাথে বৈঠকে আওয়ামী লীগ বলেছিল, সেই নির্বাচন শুধু সংবিধান রক্ষার নির্বাচন হবে। সময় ছিল না। নির্বাচন করতেই হবে। মধ্যবর্তী নির্বাচন দিবে কিছুদিনের মধ্যে। কিন্তু বিশ্বাসঘাতক আওয়ামী লীগ। আর বিএনপি আন্তর্জাতিক বিশ্বের ওপর নির্ভর নয়। নির্ভর করেও না। জনগণের শক্তিটাই আমাদের কাছে বড়। তারাই শেষ এবং প্রধান ভরসা। গণতান্ত্রিক বিশ্বের ভূমিকা বা কনসার্ন শুধু পার্ট প্লে করবে।\nযমুনা নিউজ: আজ এই পর্যন্তই। সময় দেয়ার জন্য ধন্যবাদ। ভালো থাকবেন।


যে ঘোড়া বদলে দিয়েছে ম্যানচেস্টার ইউনাইটেডের গল্প\nআপডেট: ২০ মে ২০২০, ১২:৩৪\n২০১৩ সালেই সর্বশেষ ইংলিশ প্রিমিয়ার লিগের শিরোপা জিতেছিল ম্যানচেস্টার ইউনাইটেড। এরপরই অবসর নিয়েছেন কিংবদন্তি কোচ স্যার অ্যালেক্স ফার্গুসন। আর ফার্গুসনের সঙ্গে সঙ্গেই যেন ভাগ্যও বিদায় নিয়েছে ক্লাবটিকে। গত ছয় বছরে এক মুহূর্তের জন্যও মনে হয়নি ইংলিশ প্রিমিয়ার লিগের শিরোপা জেতার ক্ষমতা রাখে। এর পেছনে ইউনাইটেড ভক্তরা দুজন ব্যক্তির দায় দেখেন, ক্লাবের প্রধান নির্বাহী এড উডওয়ার্ড ও ক্লাবের যুক্তরাষ্ট্র ভিত্তিক মালিক গ্লেজার পরিবার।\nসমর্থকদের অভিযোগ একেবারে ভুল নয়। ২০০৫ সালে ক্লাবটির নিয়ন্ত্রণ ক্ষমতা কিনে নিয়েছে গ্লেজার পরিবার। কাজটি করার পথে ইউনাইটেডকে দেনার দায়ে ফেলেছে তারা। সে সঙ্গে ক্লাবের ব্র্যান্ডকে ব্যবহার করে সর্বোচ্চ আয় করার উপায় খুঁজে যাচ্ছে মালিক পক্ষ। আর তাদের সেই কাজে সর্বোচ্চ সহযোগিতা করছেন উডওয়ার্ড। আর্থিক আয় প্রাধান্য পাওয়ায় মাঠের ফুটবল সাফল্য দিন দিন গুরুত্ব হারিয়েছে। ফলে এক সময় প্রিমিয়ার লিগে রাজত্ব করা দলটি এখন সেরা চারে থাকতে পারলেই তৃপ্তির নিশ্বাস ফেলে। মালিকপক্ষের দায় তো দেবেনই সমর্থকেরা।\nকিন্তু একটু পেছনে ফিরলে এ দায় চাইলে কিংবদন্তি কোচ ফার্গুসনের ওপরও ফেলা যায়। কারণ ইউনাইটেডের কর্তৃত্ব গ্লেজার পরিবারের হাতে গিয়েছিল ২০০৫ সালের মে মাসে। ক্লাবের ২৮.৭ ভাগ শেয়ারের মালিক জন ম্যানিয়ের ও জন ম্যাকমেনাস আচমকা নিজেদের সব শেয়ার গ্লেজার প্রিবারের কাছে বিক্রি করে দেন। ফলে এক দিনের ব্যবধানে ইউনাইটেডের ৫৭ ভাগ শেয়ারের মালিক হয়ে যায় গ্লেজার পরিবার। কিন্তু এসব কিছুই হতো না, যদি অ্যালেক্স ফার্গুসন নিজের অহং সামলে রাখতে পারতেন।\nঝামেলাটার শুরু এক বক্তৃতা দিয়ে। ১৯৯৯ সালের ১২ ডিসেম্বর ইয়র্ক রেসকোর্সের ডিনারে বক্তৃতা দিতে বলা হয়েছিল জন ম্যানিয়েরকে। গিমক্র্যাক রেসে বিজয়ী ঘোড়ার মালিকদের এ কাজ করতে বলাটাই ছিল রীতি। কিন্তু কথা অপটু কাজটা বন্ধু ফার্গুসনকে দিয়ে করাতে চেয়েছিলেন। কিন্তু আয়োজকেরা সেটা হতে দেননি, কারণ ইউনাইটেড কোচের সঙ্গে ম্যাকনিয়েরের প্রতিষ্ঠান কুলমোরের কোনো সম্পর্ক নেই। এটা মাথায় গেঁথে নিয়েছিলেন ম্যানিয়ের। আর প্রতিজ্ঞা করেছিলেন ফার্গুসনকে দিয়ে একদিন ঠিকই বক্তৃতা দেওয়াবেন এখানে।\nতখনো ইউনাইটেডের শেয়ার কেনেননি ম্যানিয়ের। বন্ধু ফার্গুসনের সঙ্গে সুসম্পর্ক আর ভালো ব্যবসার সুযোগ থাকায় ইউনাইটেডের সঙ্গে নিজেকে জড়িয়ে ফেলেন এই আইরিশ। আর সে সঙ্গে ফার্গুসনকে জড়ান নিজের ঘোড়দৌড়ের সাম্রাজ্যে। ২০০১ সালে গিমক্র্যাক রেসে অংশ নেওয়ার জন্য ঘোড়া বাছাই করছিলেন ম্যানিয়েরের কুলমোর। সে উদ্দেশে একে একে তিনটি ঘোড়ার সঙ্গে নাম জড়িয়েছিল। কিন্তু শেষমেশ বিশ্বজুড়ে সেরা সব রেসের ঘোড়ার জন্ম দেওয়ার জন্য বিখ্যাত ‘ডানহিলে’র ঔরসজাত ‘রক অব জিব্রাল্টার’কেই বেছে নেওয়া হয়। দুই বছর বয়সী এই ঘোড়ার সঙ্গে ফার্গুসনের নাম জড়ানোর উদ্দেশে ইউনাইটেড কোচকে ফোন দিয়ে প্রস্তাব দেন ম্যানিয়ের। সেই ফোনকলে কী কথা হয়েছিল কে জানে, কিন্তু ইউনাইটেডের ইতিহাস বদলে দেওয়া ঘটনা ঘটেছিল এরপরই।\n১৭ আগস্ট আয়ারল্যান্ডের ঘোড়দৌড়ে রক অব জিব্রাল্টারের পঞ্চাশ ভাগ মালিক হিসেবে নাম লেখানো হয় ফার্গুসনের। ঘোড়ার বাকি পঞ্চাশ ভাগ মালিকানা থাকে ম্যানিয়েরের স্ত্রীর নামে। কিন্তু সব সময় ফার্গুসনের লাল আর সাদা রং নিয়েই দৌড়েছে রক অব জিব্রাল্টার। ২০০২ সালে ফার্গুসন এক সাক্ষাৎকারে বলেছিলেন, ‘রক অব জিব্রাল্টার নিয়ে আমার প্রথম স্মৃতি হলো আগস্টের গিমক্র্যাক স্টেকস। কয়েক মাস আগেই ওকে কিনেছি আর এর মধ্যেই ও রেস জিতে ফেলেছে একটা।’\nএখানে ‘কিনেছি’ বলতে ফার্গুসন কী বোঝাতে চেয়েছেন তা বোধগম্য নয়। কারণ, এই ঘোড়ার মালিক সব সময় ম্যানিয়ের ছিলেন, এর জন্য ফার্গুসন এক পয়সাও খরচ করেননি। শুধুমাত্র গিমক্র্যাক দৌড়ের আয়োজকদের জবাব দেওয়ার জন্য কাগজে-কলমে নিজের ঘোড়ার যৌথ মালিক বানিয়েছিলেন ফার্গুসনকে।\nকিন্তু ফার্গুসন আক্ষরিক অর্থেই নিজেকে ঘোড়ার মালিক ভাবতে শুরু করেন। ফলে রক অব জিব্রাল্টার অবসর নেওয়ার পর শুরু হয় ঝামেলা। কারণ বিভিন্ন দৌড়ে অর্জিত প্রাইজমানি থেকে ১০ লাখ পাউন্ডের কিছু বেশি আয় করলেও জিব্রাল্টার প্রকৃত মূল্য এর চেয়েও অনেক বেশি। বিশ্বের সবচেয়ে বিখ্যাত ঘোড়া হিসেবে তখন জিব্রাল্টারের অনেক চাহিদা। এবং বাকি জীবন যেসব রেসিং ঘোড়ার জন্ম দেবে সে, সেটার প্রকৃত মূল্য হিসেব করাটা বেশ কঠিন ছিল। তবে নিদেনপক্ষে ১০ কোটি পাউন্ডের কাছাকাছি দাম ধরা হচ্ছিল জিব্রাল্টার।\nযৌথ মালিক হিসেবে এর অর্ধেক তো ফার্গুসনের। অন্তত কিংবদন্তি কোচ এমনটাই ভাবছিলেন। ক্লাব থেকে যে বেতন তিনি নিতেন, তার দশ গুন পেয়ে যাবেন শুধু একটি ঘোড়া থেকে! কিন্তু জন ম্যানিয়ের সেভাবে ব্যাপারটি দেখলে তো! তাঁর চোখে, এটা শুধুই সম্মানের একটি প্রস্তাব ছিল, যেন একটি চ্যাম্পিয়ন ঘোড়ার মালিক হিসেবে ফার্গুসন গর্ব করতে পারেন। তবু জিব্রাল্টার তাঁর ঘোড়দৌড়ের জীবনে যা আয় করেছে তার ৫০ ভাগ ফার্গুসনের প্রাপ্য বলে ধরে নিয়েছেন ম্যানিয়ের।\nফলে ফার্গুসনকে দুটো প্রস্তাব দিয়েছিলেন ম্যানিয়ের। এক, প্রাইজমানির অর্ধেক ও সব ট্রফির রেপ্লিকা। দুই, প্রতি বছর জিব্রাল্টার যত সন্তানের জন্ম দেবে, সেখান থেকে আয়ারল্যান্ডের একটি ও অস্ট্রেলিয়ার একটি বাচ্চা নিজের জন্য রেখে দিতে পারবেন টানা ১০ বছর। ডানহিল ও জিব্রাল্টার রক্তের এসব বাচ্চার জন্য বার্ষিক দেড় লাখ পাউন্ড অনায়াসে প্রাপ্তি থাকত ফার্গুসনের। কিন্তু ফার্গুসনের মাথায় তখন ঘুরছে একটি কথাই, ‘পঞ্চাশ ভাগ মানে ৫০ ভাগ!’\nমিডিয়ার আলোতে নিজেকে আবিষ্কার করে অনভ্যস্ত ম্যানিয়ের কিছুটা পিছু হটেন। নতুন প্রস্তাব পাঠান, দুটি নয় চারটি বাচ্চা রেখে দিতে পারবেন ফার্গুসন। কিন্তু একগুঁয়ে ফার্গুসন সেটা মানলে তো। ফার্গুসনের তখন রোখ চেপেছে। কারণ তাঁর ধারণা। পঞ্চাশ ভাগ না হলেও ১৫-২০ ভাগ মালিকানা জেতা খুব করেই সম্ভব তাঁর পক্ষে। ওদিকে ম্যানচেস্টার ইউনাইটেডে নিজেদের মালিকানা আরও বাড়িয়ে নিচ্ছিলেন ম্যানিয়ের ও ম্যাকম্যানাসের কুবিক এক্সপ্রেশন। মালিকপক্ষের সঙ্গে ফার্গুসনের এমন দ্বৈরথে সমর্থকেরা সবাই কোচের পক্ষ নিলেন। আর দুই পক্ষের রেষারেষি গড়াল কোর্টে।\nক্ষিপ্ত ম্যানিয়ের অন্য পথ ধরলেন। ইউনাইটেডের আর্থিক বিষয় নিয়ে তদন্তে নামল তাঁর দল। ইউনাইটেডের দলবদলে ফার্গুসন পুত্র জ্যাসনের অনিয়মের কথা ফাঁস হয়ে গেল এতে। ‘নাইনটি নাইন কোশ্চেন’ নামে একটি প্রামাণ্যচিত্র সৃষ্টি করা হলো, যেখানে খেলোয়াড় দল বদলের অংশ হিসেবে বড় অঙ্কের অর্থ আত্মসাতের খবর মিলল। এমনকি ফার্গুসন যে বেতন নিচ্ছেন তাঁর নৈতিকতা নিয়েও প্রশ্ন তোলা হলো।\nসমর্থকের ক্ষোভের মুখে ম্যানিয়েরের পক্ষে ইউনাইটেডে টিকে থাকাই কঠিন হয়ে পড়ছিল। ওদিকে নিজের চাকরির সঙ্গে মর্যাদাও হারাতে বসেছিলেন ফার্গুসন। তাই শেষ পর্যন্ত দুই পক্ষ একমত হয়ে একটা রফা করে নিল। ফার্গুসনকে একবারে ২৫ লাখ পাউন্ড দেন ম্যানিয়ের,যা ‘রক অব জিব্রাল্টার’ প্রাইজমানি থেকে প্রাপ্ত ফার্গুসনের অংশের পাঁচ গুন।\nআইরিশম্যান ম্যানিয়েরে স্কটিশ ফার্গুসনের ওপর প্রতিশোধ নেওয়া তখনো বাকি ছিল। ম্যানচেস্টার ইউনাইটেডের মালিকানার নিজেদের পুরো অংশ তারা বিক্রি করে দিল পুরোপুরি ব্যবসায়িক চিন্তাধারার গ্লেজার পরিবারের কাছে। এতে ১৫ বছরের মধ্যে প্রথমবারের মতো দেনার দায় কাঁধে নিতে হলো ক্লাবটিকে। গ্লেজারদের ইউনাইটেডের মালিকানা বুঝে নেওয়ার খবরে বিরক্ত হলেও ফার্গুসন তখনো ব্যাপারটি আমলে নেননি। অবশ্য হিসাব নিকাশে ভুল করার শুরুটা তো ফার্গুসনের আগেই হয়েছে।\nফার্গুসনকে ২৫ লাখ পাউন্ড দিলেও লাভ করেছেন ম্যানিয়েরই। কারণ, মাঝে বাৎসরিক চারটি করে জিব্রাল্টার বাচ্চার প্রস্তাবটিতে রাজি হলে ফার্গুসন ঘোড়াটির জীবদ্দশায় প্রতি বছর ২০ লাখ পাউন্ড আয় করতে পারতেন, এবং সেটা এখনো বজায় থাকত। অন্তত ‘রক অব জিব্রাল্টার’ বইয়ের লেখক মার্টিন হ্যানানের দাবি এটাই। কারণ, বাজারে জিব্রাল্টার বাচ্চার মূল্য এখনো আকাশ ছোঁয়া।\nএকটির ঘোড়ার মালিকানা নিয়ে ফার্গুসনের অহং গ্লেজার পরিবারকে সুযোগ করে দিয়েছে ইউনাইটেডের মতো এক ক্লাবের মালিকানা বুঝে নেওয়ার। সেই সুবাদেই উডওয়ার্ডের ব্যবসায়িক চিন্তা ও ব্র্যান্ডিং ক্লাবে গুরুত্ব পাচ্ছে বেশি। ফুটবলের বিস্ময়কর সব গল্পের মধ্যে তাই ‘রক অব জিব্রাল্টার’ ভালোভাবেই স্থান পাবে।\nফুটবল ম্যানচেস্টার ইউনাইটেড আন্তর্জাতিক ফুটবল ইংলিশ প্রিমিয়ার লিগ


কোনটি ' বাতাস' শব্দের সমার্থক\nকোনটি ' বাতাস' শব্দের সমার্থক নয়?\nDescription (বিবরণ) : 'বাতাস' শব্দের সমার্থক শব্দ: মারুত ,পবন, অনিল, সমীর, বাত, মরুৎ ইত্যাদি। পক্ষান্তরে , 'পাবক' শব্দের সমার্থক শব্দ : অগ্নি , আগুন ,অনল, বহ্নি ইত্যাদি।\n৩২তম বিশেষ বিসিএস প্রিলিমিনারি টেস্ট বাংলা\nভাষার ক্ষুদ্রতম একক কোনটি?\nDescription (বিবরণ) : ভাষার ক্ষুদ্রতম একক হলো 'ধ্বনি' । এটা ভাষার মৌলিক অংশ । ধ্বনির লিখিত রুপ হলো 'বর্ণ' । শব্দের অংশ হলো অক্ষর। বাক্যের ক্ষুদ্রতম একক বা অংশকে শব্দ বলে।\n' মা ছিল না বলে কেউ তার চুল বেঁধে দেয়নি।' এটি একটি ----\nDescription (বিবরণ) : যে বাক্যে একটি মাত্র কর্তা ও একটিমাত্র সমাপিকা ক্রিয়া থাকে, তাকে সরল বাক্য বলে। যেমন - পুকুরে পদ্মফুল জন্মে। যে বাক্যে একটি প্রধান খণ্ডবাক্যের এক বা একাধিক আশ্রিত বাক্য পরস্পর সাপেক্ষভাবে ব্যবহৃত হয়। তাকে মিশ্র বা জটিল বাক্য বলে। যেমন - যে পরিশ্রম করে, সেই সুখ লাভ করে। পরস্পর নিরপেক্ষ দুই বা ততোধিক সরল বা মিশ্রবাক্য মিলিত হয়ে একটি সম্পূর্ণ বাক্য গঠন করলে, তিাকে যৌগিক বাক্য বলে। যেমন - লোকটি গরিব কিন্তু সৎ । 'মা ছিল না বলে কেউ তার চুল বেঁধে দেয়নি' __ এটি সরল বাক্যের নিয়মে গঠিত। সুতরাং সঠিক উত্তর (গ) ।\n' গাছপাথর' বাগধারাটির অর্থ ---\nDescription (বিবরণ) : 'গাছপাথর ' বাগধারটির অর্থ : হিসাব -নিকাশ। গৌরচন্দ্রিকা (ভূমিকা করা) ,অকালকুসুম (অসম্ভব বস্তু) এবং 'আঠারো আনা' বাগধারটির অর্থ :বাড়াবাড়ি করা ।\n' তুমি অধম, তাই বলে আমি উত্তম হব না কেন?' এই প্রবাদটির রচয়িতা কে?\nDescription (বিবরণ) : বঙ্কিমচন্দ্র চট্রোপাধ্যায়ের (১৮৩৮-১৮৯৪) বিখ্যাত উপন্যাস 'কপালকুন্ডলা' (১৮৬৬) । উপন্যাসটিতে কিছু বিখ্যাত উক্তি আছে। যেমন - 'তুমি অধম' তাই বলিয়া আমি উত্তম হইব না কেন? 'পথিক তুমি পথ হারাইয়াছ? ইত্যাদি।\nভাষা আন্দোলন বিষয়ক উপন্যাস কোনটি?\nজীবন ঘষে আগুন\nDescription (বিবরণ) : জহির রায়হান (১৯৩৫-৭২) বাঙালি জাতীয়বাদী আন্দোলন ও ১৯৯৫ সালের ২১ ফেব্রুয়ারি পালনের অভিজ্ঞতায় 'আরেক ফাল্গুন' (১৯৬৮) উপন্যাসটি রচনা করেন। উল্লেখ্য, 'নন্দিত নরকে' হুমায়ূন আহমেদের লেখা প্রথম উপন্যাস' যা ১৯৭২ সালে প্রকাশিত হয়।\nমুক্তিযুদ্ধ নির্ভর রচনা কোনটি?\nনূরলদীনের সারা জীবন\nসৎ মানুষের খোঁজে\nDescription (বিবরণ) : 'একাত্তরের দিনগুলি' জাহানারা ইমাম (১৯২৯-১৯৯৪) রচিত মুক্তিযুদ্ধের স্মৃতিচারণমূলক গ্রন্থ। 'এইসব দিনরাত্রি' হুমায়ূন আহমেদ রচিত উপন্যাস। 'নূরলদীনের সারা জীবন' সৈয়দ শামসুল হকের কাব্যনাট্য ।


মোদি ও বিজেপির রাজনৈতিক উত্থান: ভারত-বাংলাদেশ সম্পর্কের রাজনৈতিক লাভক্ষতি বিশ্লেষণ | কথকতা\nby সুলতান মুহাম্মদ জাকারিয়াPosted on May 20, 2014 July 4, 2014\nShare the post "মোদি ও বিজেপির রাজনৈতিক উত্থান: ভারত-বাংলাদেশ সম্পর্কের রাজনৈতিক লাভক্ষতি বিশ্লেষণ"\n১৬ মে ২০১৪ তারিখে ভারতের রাজনীতিতে যেন একটি বড় ধরনের ভূমিকম্প হয়ে গেল। যদিও বিজেপির বিজয় ও কংগ্রেসের পরাজয় অনুমিত ছিল, কিন্তু বিজেপির এতটা ভূমিধ্বস বিজয় সম্ভবত কট্টর বিজেপি সমর্থকেরও কল্পনার বাইরে ছিল। কিন্তু বাস্তবতা হচ্ছে বিজেপি কেবল জিতেছে তাই নয় বরং ১৯৮৪ সালের পর এই প্রথমবার কোন রাজনৈতিক দল হিসেবে বিজেপি একক-সংখ্যাগরিষ্ঠতা নিয়ে দিল্লীর সরকার গঠন করতে চলেছে। বিজেপির এই উত্থান ভারতের রাজনীতির বহু হিসেব-নিকেশ উল্টে দিয়েছে এবং দীর্ঘমেয়াদে এর প্রভাব অনস্বীকার্য। বাংলাদেশের নিকটতম প্রতিবেশী হিসেবে এবং আরও স্পষ্ট করে বললে ভূ-রাজনৈতিক কারণে ভারতের রাজনীতির গুণগত পরিবর্তনের প্রভাব বাংলাদেশে পড়া অবশ্যম্ভাবী। বিজেপি ও নরেদ্র মোদীর উত্থানকে তাই সতর্কতার সাথে পর্যবেক্ষণ ও সঠিক বিশ্লেষণ করাটা জরুরি।\nভারতে গত দুই দশক ধরে আঞ্চলিক দলগুলোর প্রতিপত্তি ক্রমাগত বেড়েই চলছিল। বিপরীত দিকে কেন্দ্রীয় দলগুলোর প্রভাব ক্রমান্বয়ে হ্রাস পাচ্ছিল। এই বিপরীতমূখী ধারা ভারতের রাষ্ট্র ও সমাজ কাঠামোয় এক অভূতপূর্ব ভারসাম্যহীন পরিস্থিতি সৃষ্টি করেছিল যেখানে কেন্দ্র দুর্বল থেকে দুর্বলতর হয়ে বিভিন্ন রাষ্ট্রীয় গুরুত্বপূর্ণ বিষয়েও আঞ্চলিক দলগুলোর মুখাপেক্ষী হয়ে পড়ছিল। এটি রাষ্ট্র হিসেবে ভারতকে ভেতর থেকে দুর্বল করে দিচ্ছিল। আঞ্চলিক দলগুলোর এই শক্তি সঞ্চয়ের ধারা অব্যাহত থাকলে নিশ্চিতভাবে তা ভারতের জাতীয় নিরাপত্তার প্রতিও এক সময় হুমকি হয়ে দেখা দিত। গত এক দশকে মার্কিন যুক্তরাষ্ট্রসহ বিভিন্ন পরাশক্তি যেভাবে ভারতের আঞ্চলিক দলগুলোর সাথে সম্পর্কোন্নয়নে মনোযোগ বাড়িয়ে দিচ্ছিল তাতে স্পষ্ট যে ভারতের ক্ষমতার ভরকেন্দ্রে মেরুকরণ ঘটছিল। নরেদ্র মোদীর হাত ধরে বিজেপির বিজয় এবং প্রকারান্তরে দলটির সর্বভারতীয় দল হয়ে ওঠা তাই ভারত রাষ্ট্রের স্বার্থের পন্থী। একটি শক্তিশালী সর্বভারতীয় দলের উত্থান তাই ভারতের রাষ্ট্রীয় সংহতির জন্য সুখবর। এছাড়া রাজনৈতিক দলগুলোর সীমাহীন দুর্নীতি, দুর্বৃত্তায়নের এই সময়ে দেশে দেশে যেখানে চরমপন্থী মতবাদগুলো ধীরে ধীরে শক্তি সঞ্চয় করছে, ধর্মীয় পরিচয়-ধারী দলগুলো উন্নত-অনুন্নত দেশ নির্বিশেষে ক্ষমতার লড়াইয়ে ফিরে আসছে, সেখানে ”হিন্দু ভারতের” শ্লোগান ১০০ কোটি হিন্দু জনগোষ্ঠীর দেশে অনেক বেশি আবেদনময়ী হিসেবে আবির্ভুত হবে সেটিই হয়তো স্বাভাবিক! নিশ্চিতভাবেই হিন্দুত্বের শ্লোগানই বিজেপির সর্বভারতীয় হয়ে উঠার বড় নিয়ামক হিসেবে কাজ করেছে। ভারতের পক্ষে এখন জাতীয় ও আন্তর্জাতিক বিষয়গুলোতে আরও শক্তিশালী ভূমিকা রাখার সুযোগ এসেছে। আঞ্চলিক দলগুলো কেন্দ্রকে যথেচ্ছভাবে এখন আর ব্ল্যাকমেইল করতে পারবে না। এগুলো যদি সম্ভাবনার কথা হয়, তবে বিজেপির বিজয়ের আশংকাও রয়েছে।\nবিজেপির বিজয় ও ভারতের আশংকা\nনরেদ্র মোদীর বিজয়কে যদিও অনেকে উন্নয়ন, সুশাসনের পক্ষে ও দুর্নীতির বিপক্ষে জনগণের আকাঙ্ক্ষার জয় বলে দাবি করলেও সমগ্র বিষয়টি আরও গভীরভাবে খতিয়ে দেখার দাবি রাখে। প্রথমত নরেদ্র মোদী ও তার তথাকথিত গুজরাট মডেল এই বিজয়ের আপাতঃ নিয়ামক মনে হলেও এটি যে দল হিসেবে বিজেপির মূল এজেন্ডা নয় সেটি সময়ই বলে দেবে। নরেদ্র মোদির মূল এজেন্ডা কারা নির্ধারণ করে? অবশ্যই বিজেপি। বিজেপির রাজনৈতিক ব্যাকবোন কারা? শিবসেনা, আরএসএস, বজরং দলের মতো সাম্প্রদায়িক গোষ্ঠী। তথাপি, বিজেপি ও তার জোট এই নির্বাচনে সাকুল্যে ৩১ শতাংশ ভোট পেয়েছে। অর্থাৎ প্রায় দুই-তৃতীয়াংশ ভোটার এই সরকারকে ভোট দেয়নি। সুতরাং আপাতঃদৃষ্টিতে বিজেপির সাফল্যের অন্যতম নিয়ামক ছিল বিরোধী ভোটকে বিভক্ত রাখতে পারা। দল হিসেবে বিজেপির একটি নিজস্ব সাম্প্রদায়িক ভোট-ব্যাংক রয়েছে। কিন্তু সেটি জয়ের জন্য মোটেই যথেষ্ট ছিল না। আবার সাম্প্রদায়িক বিভাজনে ভোট চাইলে সাম্প্রদায়িকতা-বিরোধী সবাই একজোট হয়ে যাওয়াটাও অস্বাভাবিক ছিল না। এক্ষেত্রে বিজেপির মোক্ষম বিষয়কে সামনে নিয়ে এসে তার সাম্প্রদায়িকতার কালো দিক ঢেকে দিতে চেয়েছে এবং সাফল্যজনকভাবে পেরেছেও। তারা উন্নয়ন ও ব্যক্তি নরেদ্র মোদীকে সামনে রেখে ভোট চেয়েছে। মোদিকে সামনে রেখে নিজেদের মুখোশ ঢেকে রাখলেও শিবসেনা, আরএসএস, বজরং দল এরাই মূলত এই ভোটের মূল বিজয়ী। এই সংগঠনগুলো চরম মৌলবাদী এবং সাম্প্রদায়িক। তারা “হিন্দুত্ববাদী ভারতের” স্বপ্ন দেখে। সারা ভারতেই এই চরমপন্থী গ্রুপগুলোর সংগঠন রয়েছে। এরাই সারা ভারতে মোদী ও গুজরাট মডেলকে ব্র্যান্ড হিসেবে উপস্থাপন করে তৃণমূল ভোটারদেরকে সংগঠিত করেছে। নরেদ্র মোদী নতুন কোন কর্মী-বাহিনী গড়ে তুলেন নি যারা “মোদী সরকার” এর জন্য ভোট চাইবে। মোদীর ভোট বাক্স পূরণে যারা অক্লান্ত পরিশ্রম করেছে তারা এই বিজেপি, শিবসেনা, আরএসএস, এবং বজরং দলেরই তৃণমূলের কর্মী-বাহিনী। নরেদ্র মোদী ও গুজরাট মডেল এই চরমপন্থী দলগুলোর সাম্প্রদায়িকতা চরিত্রে উন্নয়নের মুখোশ মাত্র। এ গোষ্ঠীর ক্ষমতায় আরোহনই ভারতে সামাজিক অস্থিরতা সৃষ্টির জন্য যথেষ্ট। প্রধানমন্ত্রী নরেদ্র মোদীর পক্ষে এই রাজনৈতিক ব্যাকবোনের বাইরে চিন্তা করা অত্যন্ত কঠিন, যদিও অসম্ভব নয়। সেজন্য একদিকে সর্বভারতীয় দল হিসেবে বিজেপির উত্থান ভারতের জাতীয় সংহতির জন্য আপাত কল্যাণকর হলেও, সাম্প্রদায়িকতার যে দৈত্যের ঘাড়ে চেপে নরেদ্র মোদী প্রধানমন্ত্রী হয়েছেন সেটিকে যদি তিনি বোতল বন্দী করে রাখার মতো প্রায় অসম্ভব কাজটি করতে না পারেন এই সম্ভাবনাগুলো সমূহ আশংকায় পর্যবসিত হতে পারে।\nবিজেপির উত্থান এছাড়াও আন্তর্জাতিক রাজনীতিতে ভারতের ধর্মনিরপেক্ষ ভাবমূর্তির প্রতি এক প্রচণ্ড চপেটাঘাতও। অর্থনৈতিক ও সামাজিকভাবে চরমপন্থী শক্তি হিসেবে নিজের উত্থানকে ও বর্হিবিশ্বে ঠেকানোও তাই ভারতের জন্য এখন একটি বড় চ্যালেঞ্জ।\nআপাতঃদৃষ্টিতে ভারতের রাষ্ট্রক্ষমতায় পরিবর্তন বাংলাদেশের জন্য সরাসরি লাভ-ক্ষতির কিছু বয়ে না আনলেও সেখানকার পরিবর্তনের একটি প্রচ্ছন্ন প্রভাব বাংলাদেশের রাজনীতি ও অর্থনীতিতে রয়েছে। মোদী ভোটের জন্য বাংলাদেশ-বিরোধী যেসব বাগাড়ম্বরের আশ্রয় নিয়েছিলেন সেগুলোরও একটি রাজনৈতিক পরিণতি থাকবেই। মোদী বলেছিলেন [আরও অনেক বাগাড়ম্বরের মধ্যে] তিনি জিতলে ভারতের মাটিতে থাকা অবৈধ বাংলাদেশী অনুপ্রবেশকারীদের বের করে দেবেন। এটি কি পদ্ধতি, কিভাবে করা হবে সে বিষয়ে বিস্তারিত না বললেও অথবা এটি বাস্তবায়ন সম্ভব নয় অনেকের এমন দাবী মেনে নিলেও বলতে হবে এ ধরনের রাজনৈতিক বাগাড়ম্বরের প্রভাব মাঠ পর্যায়ে থেকে যাবেই। এবং মাঠ পর্যায়ে যেসব নেতা-কর্মী এ জাতীয় বাগাড়ম্বর ব্যবহার করে ভোটারদের একটি শ্রেণিকে উদ্বুদ্ধ করেছিলো সেটি রাতারাতি হাওয়া হয়ে যাবে না। তৃণমূলের নেতাকর্মীদের মধ্যে এর ফলে জাতীয় উগ্র-জাতীয়বাদী মনোভাব বৃদ্ধি পাবে এবং তার প্রভাবে একজন বাংলাদেশীকেও যদি জোরপূর্বক ফেরত পাঠানো হয় সেটি বাংলাদেশের শাসকদের উপর আভ্যন্তরীণ উগ্র জাতীয়বাদী চাপ সৃষ্টির জন্য যথেষ্ট। এছাড়া নরেদ্র মোদীর দাঙ্গাবাজ ইতিহাসের যদি সামান্যতমও পুনরাবৃত্তি ঘটে সেটি বাংলাদেশে সাম্প্রদায়িক অস্থিতিশীলতা উস্কে দেবে।\nবাংলাদেশের বর্তমান শাসকগোষ্ঠীর শীর্ষ-নেতৃত্বের সাথে কংগ্রেসের শীর্ষ-নেতৃত্বের সম্পর্ক অনেকটা পারিবারিক পর্যায়ে ছিল বলে বিভিন্ন দিক থেকে বলা হয়। বিজেপির বিজয়ের ফলে এবং সে ‘বিশেষ’ সম্পর্কের আর কোন প্রভাব ভারতের রাষ্ট্রীয় নীতি-নির্ধারণে না থাকায় যদিও অনেকে বলছেন বর্তমান শাসকগোষ্ঠী ক্ষতিগ্রস্ত হবেন, সেটি আমার বিবেচনায় আপেক্ষিক এবং বিভিন্ন শর্ত-সাপেক্ষ। বাংলাদেশের যারা দাবি করেছিলেন যে কংগ্রেস সরকার এখানকার শাসকদের টিকিয়ে রেখেছেন আমার বিবেচনায় এখন পরীক্ষাটা তাদেরই। কারণ কংগ্রেস যেহেতু এখন আর ভারতের রাষ্ট্র ক্ষমতায় নেই, বাংলাদেশের বিরোধী দলগুলো এখন সরকারের উপর কতটুকু চাপ সৃষ্টি করে সরকারকে দাবি আদায়ে বাধ্য করতে পারেন সে পরীক্ষাটা এখন তাদেরকেই দিতে হবে। যদি তারা এটি করতে পারে এবং ভারতের পরিবর্তিত নেতৃত্বকে এ চাপ-সৃষ্টির জন্য তাদের পাশে পায় সেটি বাংলাদেশের রাজনৈতিক বিবাদ নিষ্পত্তির একটি সুযোগ তৈরি করলেও করতে পারে।\nএটি কোনভাবে না হলে ভারতের পরিবর্তিত প্রেক্ষাপট থেকে বাংলাদেশের কি কোন কিছুই নেওয়ার সুযোগ নেই? আমি মনে করি রয়েছে। যদি উপরের যাত্রায় ফল নাও আসে সেক্ষেত্রে কংগ্রেসের সাথে এখানকার শাসকগোষ্ঠীর ‘বিশেষ’ সম্পর্কের অজুহাত আর দেওয়া যাবে না। বর্তমান সরকার দীর্ঘমেয়াদে টিকে গেলে প্রমাণিত হবে সমস্যাটা বাংলাদেশের একান্তই নিজস্ব [যেটি আমরা দাবি করে আসছি] এবং এখানকার সামরিক-বেসামরিক মেরুকরণেও আভ্যন্তরীণ সামাজিক-আদর্শিক দ্বন্দ্বই মূখ্য। এহেন পরিস্থিতিতে সরকার নির্ধারিত মেয়াদ পর্যন্ত টিকে গেলে তাদের জন্য মোদীর সরকারের সাথে আরও ভারসাম্যপূর্ণভাবে দরকষাকষির ক্ষেত্র উন্মুক্ত হবে। এটি সত্য যে কংগ্রেসের সাথে বাংলাদেশের শীর্ষ-নেতৃত্বের তথাকথিত ‘বিশেষ’ সম্পর্কের কারণে তাদের পক্ষে সেই সম্পর্ককে ঝুঁকিগ্রস্ত করে ভারতের সাথে একটি পরিপূর্ণ পেশাদারিত্বের সম্পর্ক গড়ে তোলা কঠিন ছিল। কংগ্রেস ক্ষমতাচ্যুত হওয়ায় সেই ঝুঁকিটি হ্রাস পেয়েছে। শাসকদের পক্ষে এখন অনেক বেশি দরকষাকষি ও পরিপূর্ণ পেশাদার সম্পর্ক প্রতিষ্ঠা তুলনামূলক সহজ হবে। যদিও বাংলাদেশ-ভারতের রাজনৈতিক সম্পর্ক অপ্রতিসম এবং পারস্পরিক দরকষাকষির ক্ষমতায় ভারত ভূ-রাজনৈতিক কারণেই বাংলাদেশের চেয়ে সুবিধাজনক অবস্থানে, কিন্তু বাংলাদেশের সাথে একটি পরিপূর্ণ পেশাদার সম্পর্ক ভারতের স্বার্থেই আবশ্যক। ভারতের নিজের হটকারিতা, অবিমৃশ্যকারিতা, এবং পেশাদারিত্বের ঘাটতিতে বাংলাদেশে চীন বা অন্য কোন বড় দেশের কৌশলগত উপস্থিতির সুযোগ তৈরি হলে সে দায়ও ভারতকেই নিতে হবে। চীনের উপস্থিতির কারণেই বাংলাদেশ-ভারতের দরকষাকষির সম্পর্ককে পেশাদারিত্বের মোড়ক দেওয়া বাংলাদেশের পক্ষে খুবই সম্ভব। ভারতে কংগ্রেস সরকারের পতনের পর বাংলাদেশের বর্তমান শাসকদের পক্ষে সেই ভারসাম্যপূর্ণ সম্পর্ক তৈরি করার এখনই সময়।\nসবমিলিয়ে ভারতের সাম্প্রতিক রাজনৈতিক পরিবর্তন একেবারেই জিরো-সাম (zero-sum) নয়। এটি একইসাথে ঝুঁকি ও সম্ভাবনা দুটোরই সুযোগ তৈরি করেছে। এ যাত্রায় ভালো ও মন্দ উভয় ফল আসতে পারে। তবে এটি নির্ভর করবে উভয় দেশের শাসকদের প্রজ্ঞা, দূরদৃষ্টিতা, ও পেশাদারিত্বের মনোভাবের উপর।\nPosted in: বাংলাদেশ ও দক্ষিণ এশিয়া, বৈশ্বিক রাজনীতি\nPrev ডিপ স্টেট, গণতন্ত্রায়ন এবং বাংলাদেশ রাষ্ট্রের নিরাপত্তা\nNext ভারত রাতারাতি বদলে যাবে না\nThis Week: 34753\nThis Month: 142527